**Prof. Urška Pompe**

Komponistka prof. Urška Pompe je leta 1993 končala študij kompozicije na Akademiji za glasbo Univerze v Ljubljani in podiplomski študij nadaljevala na Akademiji za glasbo v Baslu v Švici. Izobraževala se je tudi na številnih mojstrskih tečajih v različnih državah [Evrope](https://sl.wikipedia.org/wiki/Evropa) in med drugim prejela študentsko [Prešernovo nagrado](https://sl.wikipedia.org/wiki/Pre%C5%A1ernova_nagrada) za kompozicijo, prvo nagrado na mednarodnem tekmovanju Alpe Adria Giovani za kompozicijo Duo za flavto in fagot, kot prvonagrajena pa je bila izbrana tudi na mednarodnem razpisu za projekt Mladi skladatelji v Leipzigu leta 1995. Med študijem je svoje znanje dopolnjevala na mednarodnih mojstrskih tečajih in srečanjih ter delovala s priznanimi skladatelji in instrumentalisti. Njen kompozicijski [opus](https://sl.wikipedia.org/wiki/Opus) obsega predvsem [komorna](https://sl.wikipedia.org/wiki/Komorna_glasba) in [vokalna](https://sl.wikipedia.org/wiki/Vokalna_glasba) dela. Za svoje dosedanje delo je prejela več nagrad in priznanj, med drugim leta 2007 državno [nagrado Prešernovega sklada](https://sl.wikipedia.org/wiki/Nagrada_Pre%C5%A1ernovega_sklada) za umetniška dela v zadnjih dveh letih. Od leta [1997](https://sl.wikipedia.org/wiki/1997) poučuje [solfeggio](https://sl.wikipedia.org/w/index.php?title=Solfeggio&action=edit&redlink=1) na Akademiji za glasbo Univerze v Ljubljani.